《形影神诗三首 其二 影答形》
明代·释函是

至理无亲疏，近情分苦乐。身心我不知，一味随倒卓。

始终同劳劳，趣避省营度。汝亦待神明，悲欢要先觉。

苦乐虽梦幻，忘形焉可学。日夕相体悉，一解一切缚。

此理须稔知，且勿候凋落。我固候化迁，悠悠欣所托。

作者简介：函是（一六〇八——一六八六），字丽中，别字天然，号丹霞老人。本姓曾，名起莘。番禺人。年十七补诸生，与里人梁朝钟、黎遂球、罗宾王、陈学佺辈，并以高才纵谈时事，举明思宗崇祯六年（一六三三）乡试第二。会试不第，谒僧道独于庐山，祝发于归宗寺。既返广州，主法诃林。明亡，徙番禺雷峰，创建海云寺，举家事佛。孤臣节士，皈依者众。历主福州长庆、庐山归宗，及海幢、华首、丹霞、介庵诸刹，晚年主法雷峰。著有《瞎堂诗集》等。清陈伯陶编《胜朝粤东遗民录》卷四有传。